Канечне, вы ўжо зразумелі: гаворка ідзе пра славутую аперэту Іагана Штрауса, прэм'ерай якой тэатр адкрывае новы сезон. Рэпетыцыя працягваецца, і мы даведваемся, як далей разгортваюцца падзеі. Трапіўшы на маскарад, Генрых Айзенштэйн (В. Бажэнаў) нечакана пазнае ў баранэсе пакаёўку сваёй жонкі – Адэль (Н. Харужэнка). Але раскрыць інкогніта не ўдаецца, і вось ужо гучыць знакамітая арыя Адэлі "Мілы маркіз...". Зачараваны маскай "Лятучая мыш", Генрых прызнаецца ёй у каханні, не падазраючы, што гэта яго ўласная жонка...